b'\n_START_ARTICLE_\nMattias N\xc3\xb8rsteb\xc3\xb8\n_START_SECTION_\nKlubbkarriere\n_START_PARAGRAPH_\nN\xc3\xb8rsteb\xc3\xb8 startet p\xc3\xa5 ishockeyskole da han var fem \xc3\xa5r gammel i Link\xc3\xb6ping da faren Svein Enok spilte for Link\xc3\xb6pings HC mellom 2000\xe2\x88\x922001. N\xc3\xb8rsteb\xc3\xb8 spilte p\xc3\xa5 aldersbestemte juniorlag i Rosenborg IHK frem til han innen 2011/12-sesongen flyttet til Sverige for \xc3\xa5 g\xc3\xa5 p\xc3\xa5 hockeygymnas hos Bryn\xc3\xa4s IF. Etter \xc3\xa5 ha spilt for U18 og U20-lagene fikk han den 13. november 2012 sin A-lagsdebut for Bryn\xc3\xa4s i SHL, da han fikk spille sju minutter og 38 sekunder p\xc3\xa5 isen i 4-1-seieren borte mot Link\xc3\xb6pings HC. Han fikk i alt 17 kamper i SHL den sesongen, og tok gull med Bryn\xc3\xa4s J18 samme sesong. Sesongen 2013/2014 spilte han for J20-laget (som han tok bronsemedalje med) og nok ytterligere 17 kamper for SHL-laget. Den 16. april 2014 underskrev han en to-\xc3\xa5rs rookiekontrakt som innebar at han skulle flyttes permanent opp p\xc3\xa5 A-laget. Da NHL Central Scouting presenterte sin endelige rangering i april 2016 var N\xc3\xb8rsteb\xc3\xb8 rangert p\xc3\xa5 en 86.-plass blant europeiske utespillere, men ble dog ikke valgt ved NHL Entry Draft 2013._NEWLINE_I l\xc3\xb8pet av de to sesongene spilte han i alt 51 kamper for Bryn\xc3\xa4s og noterte seg for 6 m\xc3\xa5lpoeng (2 m\xc3\xa5l og 4 assist), og var i en periode i l\xc3\xb8pet av 2014/15-sesongen utl\xc3\xa5nt til Mora IK i HockeyAllsvenskan._NEWLINE_Sesongen 2015/16 var preget av flere skader. F\xc3\xb8rst p\xc3\xa5dro han seg en ryggskade da han ikke hvilte etter VM og gikk i gang med treningen for neste sesong. Deretter p\xc3\xa5dro han seg et kragebeinsbrudd kort tid etter returen og satte ham ut av spill i seks uker. Bryn\xc3\xa4s hadde innledningsvist tilbudt N\xc3\xb8rsteb\xc3\xb8 en ny kontrakt, men valgte ikke \xc3\xa5 forlenge kontrakten etter kragebeinsbruddet. Den 31. mars 2016 underskrev han en to-\xc3\xa5rskontrakt med rivalen Fr\xc3\xb6lunda HC.\n_START_SECTION_\nLandslagskarriere\n_START_PARAGRAPH_\nN\xc3\xb8rsteb\xc3\xb8 har spilt flere kamper for aldersbestemte landslag: 7 for U18-landslaget og 16 for U20-landslaget. Han var p\xc3\xa5 laget som i sikret opprykk fra Divisjon I Gruppe A til toppdivisjonen i 2013 og p\xc3\xa5 laget \xc3\xa5ret etter som spilte i toppdivisjonen av U20-VM._NEWLINE_N\xc3\xb8rsteb\xc3\xb8 spilte for f\xc3\xb8rste gang p\xc3\xa5 A-landslaget i en privatlandskamp mot Hviterussland den 9. april 2014, men ble ikke tatt ut til den endelige VM-troppen det \xc3\xa5ret._NEWLINE_Han fikk sin VM-debut i 2015 i Tsjekkia. Han scoret to m\xc3\xa5l og ble matchvinner da Norge slo Slovakia 3\xe2\x88\x922, og tangerte dermed sin fars to m\xc3\xa5l i l\xc3\xb8pet av karrieren allerede etter fire kamper._NEWLINE_N\xc3\xb8rsteb\xc3\xb8 spilte ogs\xc3\xa5 for Norge under OL-kvalifiseringen p\xc3\xa5 hjemmebane i Oslo, hvor Norge var favorittene til \xc3\xa5 vinne gruppen. Etter et tap p\xc3\xa5 overtid til Kasakhstan og en seier over Italia var det duket for en ren finale om OL-billetten mot Frankrike den 4. september. Med to og et halvt minutt igjen av kampen vippet N\xc3\xb8rsteb\xc3\xb8 seiersm\xc3\xa5let opp i nettakket etter at Andreas Martinsen forgjeves hadde fors\xc3\xb8kt \xc3\xa5 krige m\xc3\xa5let inn, og Norge vant dermed kampen 2\xe2\x80\x931 og kvalifiserte seg til sitt tredje OL p\xc3\xa5 rad.'